Muhofaza etiladigan tabiiy hududning pasportini yuritish tartibi to‘g‘risidagi Nizomni tasdiqlash haqida

“Muhofaza etiladigan tabiiy hududlar to‘g‘risida”gi O‘zbekiston Respublikasi Qonuniga muvofiq va O‘zbekiston Respublikasi Prezidentining “Qonunlarning havolaki normalarini amalga oshirishga qaratilgan normativ-huquqiy va boshqa hujjatlarni ishlab chiqish rejalarini tasdiqlash to‘g‘risida” 2013-yil 15-iyuldagi PQ-2003-son qarorini bajarish yuzasidan, shuningdek muhofaza etiladigan tabiiy hududlarni boshqarish, muhofaza qilish va ulardan foydalanish tartibini yanada takomillashtirish maqsadida Vazirlar Mahkamasi qaror qiladi: 
 1. Muhofaza etiladigan tabiiy hududning pasportini yuritish tartibi to‘g‘risidagi nizom ilovaga muvofiq tasdiqlansin.
 2. O‘zbekiston Respublikasi Tabiatni muhofaza qilish davlat qo‘mitasi manfaatdor vazirliklar va idoralar bilan birgalikda bir oy muddatda ular tomonidan qabul qilingan normativ-huquqiy hujjatlarni ushbu qarorga muvofiqlashtirsin.
 3. Mazkur qarorning bajarilishini nazorat qilish O‘zbekiston Respublikasi Vazirlar Mahkamasining Qishloq va suv xo‘jaligi, qishloq xo‘jaligi mahsulotlarini qayta ishlash hamda iste’mol tovarlari masalalari axborot-tahlil departamentiga yuklansin.
 1. Ushbu Nizom “Muhofaza etiladigan tabiiy hududlar to‘g‘risida”gi O‘zbekiston Respublikasi Qonunining 15-moddasiga muvofiq muhofaza etiladigan tabiiy hudud pasportini tuzish va yuritish tartibini belgilaydi.
 2. Yuritishida muhofaza etiladigan tabiiy hududlar bo‘lgan davlat organlari, yuridik va jismoniy shaxslar har bir hudud bo‘yicha pasport tuzadilar. Pasportda ushbu hududni, uning rejimi va boshqaruvni tavsiflaydigan ma’lumotlar ko‘rsatiladi. 
 3. Muhofaza etiladigan tabiiy hududning pasporti ushbu Nizomga 1-ilovaga muvofiq shakl bo‘yicha tuziladi.
 4. Muhofaza etiladigan tabiiy hudud pasportlarining hisobi reyestrda O‘zbekiston Respublikasi Ekologiya va atrof muhitni muhofaza qilish davlat qo‘mitasi tomonidan ushbu Nizomga 2-ilovaga muvofiq shakl bo‘yicha yuritiladi. 
 Muhofaza etiladigan tabiiy hududlar pasportlarining hisobi reyestri O‘zbekiston Respublikasi Ekologiya va atrof muhitni muhofaza qilish davlat qo‘mitasining rasmiy veb-saytida joylashtiriladi. 
 5. Muhofaza etiladigan tabiiy hududning pasporti yuritishida ushbu hudud bo‘lgan davlat organida, yuridik yoki jismoniy shaxsda saqlanadi. Pasportning nusxasi O‘zbekiston Respublikasi Ekologiya va atrof muhitni muhofaza qilish davlat qo‘mitasiga beriladi. 
 6. Muhofaza etiladigan tabiiy hudud pasportiga:
 muhofaza etiladigan tabiiy hududni qayta tuzish to‘g‘risidagi hujjat (qaror);
 unda joylashgan muhofaza etiladigan tabiiy obyektlar va majmualarning asosiy turlari fotosuratlari;
 alohida muhofaza etiladigan tabiiy hudud va uning muhofaza zonasi doirasida yer uchastkalarining chegaralari chizilgan muhofaza etiladigan tabiiy hudud va uning muhofaza zonasi xaritasi ilova qilinadi.
 Zaruriyat bo‘lganda muhofaza etiladigan tabiiy hududning pasportiga pasportda ko‘rsatilgan ma’lumotlarni tasdiqlaydigan boshqa hujjatlar (materiallar) ilova qilinadi.
 7. Muhofaza etiladigan tabiiy hududning pasporti u yuritishida bo‘lgan davlat organi, yuridik shaxsning rahbari tomonidan imzolanadi va muhr bilan tasdiqlanadi. Jismoniy shaxsning yuritishida bo‘lgan muhofaza etiladigan tabiiy hudud pasporti uning egasi tomonidan imzolanadi.
 8. Pasportga kiritilgan ma’lumotlarning to‘g‘riligi, shuningdek uni o‘z vaqtida yangilab turish uchun javobgarlik yuritishida muhofaza etiladigan tabiiy hududlar bo‘lgan davlat organlariga, yuridik va jismoniy shaxslarga yuklanadi.
 9. Muhofaza etiladigan tabiiy hududning pasporti unga kiritilgan ma’lumotlar o‘zgargan taqdirda yangilanishi kerak. Yangilangan pasport nusxasi muhofaza etiladigan tabiiy hududlar pasportlari hisobini yuritish reyestrni dolzarb holatda saqlab turish uchun O‘zbekiston Respublikasi Ekologiya va atrof muhitni muhofaza qilish davlat qo‘mitasiga berilishi kerak. 
 10. Muhofaza etiladigan tabiiy hududning pasporti yangilangan taqdirda oldingi pasport u yuritishida bo‘lgan davlat organida, yuridik va jismoniy shaxsda 5 yil mobaynida saqlanishi kerak.
 11. Saqlash muddati tamom bo‘lgan yoki muhofaza etiladigan tabiiy hududlarning faoliyat ko‘rsatishi to‘xtatilganda barcha pasportlar belgilangan tartibda tegishli arxivlarga berilishi kerak. 
 12. Ushbu Nizom talablari buzilishida aybdor bo‘lgan shaxslar qonunchilikda belgilangan tartibda javob beradilar.